**এলিটা করিম** নামে সুপরিচিত **দিলশাদ করিম এলিটা** (জন্ম: ৪ সেপ্টেম্বর, ১৯৮২) একজন বাংলাদেশী সঙ্গীতশিল্পী ও সাংবাদিক। তিনি *পদ্ম পাতার জল* চলচ্চিত্রের "একাকিনী তারা" গানে কণ্ঠ দিয়ে শ্রেষ্ঠ গায়িকা বিভাগে বাচসাস পুরস্কার অর্জন করেন।

জন্ম
----

এলিটা ১৯৮২ সালের ৪ সেপ্টেম্বর চট্টগ্রাম শহরের হাটহাজারীর উত্তর মাদার্শায় জন্মগ্রহণ করেন। মাত্র দুই মাস বয়সে মা-বাবার সাথে পাড়ি দেন সুদূর মধ্যপ্রাচ্যে। বাবা মোহাম্মদ নুরুল করিমের চাকরির সুবাদে সপরিবারে সৌদি আরব চলে যান। সৌদি আরবে তার বেড়ে উঠা।

তিনি বাংলাদেশ ইন্টারন্যাশনাল স্কুল দাম্মামে প্রাথমিক এবং ইন্টারন্যাশনাল ইন্ডিয়ান স্কুল, দাম্মামে উচ্চ মাধ্যমিক পড়াশোনা করেন। ২০০১ সালে উচ্চ শিক্ষার জন্য তিনি বাংলাদেশে চলে আসেন। এলিটা নর্থ সাউথ বিশ্ববিদ্যালয় থেকে ইংরেজি সাহিত্যে স্নাতক সম্পন্ন করেন। দুই ভাই দুই বোনের মধ্যে এলিটা সবার বড়। দুই ভাইয়ের একজন এমিলও গানের সাথে যুক্ত। তিনি শূন্য ব্যান্ডের কণ্ঠশিল্পী। আরেক ভাই এলিন দ্য ডেইলি স্টারের ক্রীড়া প্রতিবেদক। ছোটবোন ইলোরা পড়ছে নর্থ সাউথ বিশ্ববিদ্যালয়ে।

সঙ্গীত জীবন
-----------

২০০১ সালে দেশে ফেরেন এলিটা। এরপর ব্ল্যাক ব্যান্ডের সাথে জড়িত হন এলিটা। ২০০৯ সালে বের হয় প্রথম মিক্সড অ্যালবাম ‘আমার পৃথিবী’। ‘মিথ্যা’ শিরোনামে অ্যালবামটির একটি গানে ব্যান্ডের ভোকালিষ্ট জন।জনের এর সাথে কণ্ঠ দেন তিনি। সে সময় শ্রোতামহলে গানটি বেশ সাড়া ফেলে। পরবর্তীতে গড়ে তোলেন তার নিজের ব্যান্ড ‘রাগা’। ব্যান্ডের নামেই একটি অ্যালবামও বের করেন তিনি। অবশ্য, ব্যান্ডটি এখন আর নেই। তবে ২০০৯ সালে ‘অন্তহীন’ নামের মিক্সড অ্যালবামটি বাজারে বেশ আলোচিত হয় তার। আর তখন থেকেই তার পরিচিতির গণ্ডিটা একটু একটু করে প্রসারিত হতে থাকে। এরপর অনেক মিক্সড অ্যালবামে কণ্ঠ দিলেও এখনো পর্যন্ত একক কোন অ্যালবাম বের করা হয়নি এলিটার। তবে, শ্রোতাদের জন্য সুখবর দিতে দেরি করলেন না এই কণ্ঠশিল্পী। জানালেন- নাম এখনো চূড়ান্ত না হলেও খুব শীঘ্রই বাজারে আসছে প্রথম একক (সলো) অ্যালবাম। এখন কাজ চলছে।। তাছাড়া আইসিসি বিশ্ব টুয়েন্টি২০ প্রতিযোগিতার সূচনা সঙ্গীত চার ছক্কা হৈ হৈ গানটিতে অন্য সবার মত কণ্ঠ দেন এলিটা। 

২০২৩ সালের ঈদুল ফিতরে আজব রেকর্ডস থেকে প্রকাশিত শহীদ মাহমুদ জঙ্গীর কথা এবং পিলু খানের সুরে রেনেসাঁ ব্যান্ডের সাথে "সাদা কালো নয়, নয় বাদামি" গানে কণ্ঠ দেন।

সাংবাদিক জীবন
-------------

২০০১ সালে দেশে ফেরার পর ২০০৩ সালে বিনোদন প্রতিবেদক হিসেবে ইংরেজি দৈনিক ডেলি স্টারের সাথে যুক্ত হন তিনি। এরপর স্টার ম্যাগাজিনের সিনিয়র রিপোর্টার এবং স্টার ক্যাম্পাস ম্যাগাজিনের সম্পাদক হিসেবে কাজ করেছেন বহু দিন। বর্তমানে তিনি ইংরেজি দৈনিকটির ফিচার সম্পাদক হিসেবে কর্মরত আছেন। সাংবাদিকতা করতে গিয়ে মিলেছে অ্যাওয়ার্ডও। কিশোরী ও নারী পাচারের উপর একটি স্টোরির জন্য রেডক্রস ইন্টারন্যাশনাল এই অ্যাওয়ার্ড প্রদানের মাধ্যমে ২০০৯ সালে তাকে সম্মানিত করে।  গান ও সাংবাদিকতার বাইরে রেডিও ফুর্তি তে নিয়মিত একটি শো করেন। সে হিসেবে তার আর একটি পরিচয় তিনি একজন রেডিও জকি। গান, সাংবাদিকতা ও রেডিও জকি হিসেবে কাজ করার পাশাপাশি তিনি ভাবেন সমাজ নিয়ে। আর সমাজের উন্নয়ন মূলক কর্মকান্ডে অংশ গ্রহণের জন্য তিনি যুক্ত আছেন ‘জাগো ফাউন্ডেশনের’ সঙ্গে।

অভিনয়
------

গান ও সাংবাদিকতার বাইরে এলিটা বেশ কিছু নাটকে অভিনয় করেছেন। তাদের মধ্যে মুকিম ব্রাদাস, এবং ক্লোজ আপ আছে আসার গল্পে নাটকে অভিনয় করেছেন।

ব্যক্তিগত জীবন
--------------

এলিটা ২০১৫ সালে নির্মাতা আশফাক নিপুনের সঙ্গে বিবাহবন্ধনে আবদ্ধ হন।

পুরস্কার ও মনোনয়ন
------------------

| বছর | পুরস্কার | বিভাগ | মনোনীত কর্ম | ফলাফল |
| --- | --- | --- | --- | --- |
| ২০১৫ | বাচসাস পুরস্কার | শ্রেষ্ঠ গায়িকা | "একাকিনী তারা" (চলচ্চিত্র - *পদ্ম পাতার জল*) | বিজয়ী |  |
| ২০২০ | চ্যানেল আই মিউজিক অ্যাওয়ার্ডস | শ্রেষ্ঠ শিল্পী - আধুনিক গান |  | বিজয়ী |  |

তথ্যসূত্র
---------

1. 1 2  বড়ুয়া, রতন। "চাটগাঁইয়া মেয়ে এলিটা ।। একাধারে শিল্পী, সাংবাদিক ও রেডিও জকি"। ২০১৬-০৩-০৪ তারিখে মূল থেকে আর্কাইভ করা। সংগ্রহের তারিখ ২০১৫-০৩-০৩।
2. ↑  "21 Anniversary Supplement: Elita Karim - Singer & Journalist"। *দ্য ডেইলি স্টার*। সংগ্রহের তারিখ ৪ মে ২০২৩।
3. ↑  "বিবিসির সাথে গান-গল্প"। *BBC News বাংলা*।
4. ↑  "`Bangla` World T20 song set to outdo J Lo-Pitbull`s FIFA 2014 tune"। ১৯ মার্চ ২০১৪।
5. ↑  "রেনেসাঁ'র নতুন গান, সঙ্গে এলিটা"। *বাংলা ট্রিবিউন*। ১৭ এপ্রিল ২০২৩। ৪ মে ২০২৩ তারিখে মূল থেকে আর্কাইভ করা। সংগ্রহের তারিখ ৪ মে ২০২৩।
6. 1 2  "সংরক্ষণাগারভুক্ত অনুলিপি"। ৪ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ৩ মার্চ ২০১৫।
7. ↑  "Page not found - Dhaka Tribune"। *www.dhakatribune.com*। ১০ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ৩ মার্চ ২০১৫।
8. ↑  "বিয়ে করলেন এলিটা-আশফাক"। *দৈনিক কালের কণ্ঠ*। ৩০ মে ২০১৫। সংগ্রহের তারিখ ৪ মে ২০২৩।
9. ↑  "পাঁচ বছরের বাচসাস পুরস্কার পেলেন যারা"। *RTV Online*। সংগ্রহের তারিখ ২০২৩-০৪-২৪।

বহিঃসংযোগ
---------

* বাংলা মুভি ডেটাবেজে *এলিটা করিম*
* ফেসবুকে এলিটা করিম উইকিউপাত্তে এটি সম্পাদনা করুন